Lørdag aften begik to drenge på bare 15 og 16 år væbnet røveri mod en grillbar i Sæby.

De to drenge kom ind i grillbaren omkring klokken 20 lørdag aften. Her truede de ekspedienten til at udlevere cirka 2000 kroner i kontanter. Men de to lokale drenge fik ikke megen glæde af pengene: de blev nemlig pågrebet af politiet kort tid efter røveriet. Ingen af drengene er kendt af politiet i forevejen, og de blev begge løsladt efter afhøringen. - Men de slipper ikke for straf. De vil begge blive sigtet og det her får selvfølgelig nogle konsekvenser for dem, siger vagtchef Henrik Bech til TV2/Nord. Han vil ikke uddybe, hvad der fik de to drenge til at forsøge at skaffe sig penge ved at begå røveri.